Hendy ora gage mangsuli. Kalodhangan bisa nggambar, nyoba pulas crayon anyar sing mundutke bapake, mujudake pepinginan sing wis seminggu diampet, sayang yen saiki kudu diundur. Nggambar kuwi mbutuhake mood, nalika ati lagi seneng lan karep. Kamangka saiki lagi mood. Padhatan yen lagi mood, sacorek-coreke bisa katon urip lan apik. Nanging yen ora melu ngombyongi kanca-kancane dolanan bebarengan, mengko dikira ora guyub, ora rukun karo kancane. Hendy mikir bolak-balik antarane nutugake nggambar karo melu dolanan kancane.